 
INVESTIŢIILE STRĂINE

 



Regimul juridic al investiţiilor străine este stabilit prin Ordonanţa de urgenţă privind regimul investiţiilor străine în România nr. 31/1997, publicată în Monitorul Oficial nr. 125/1997 şi prin Hotărârea Guvernului nr. 928/1997 privind aprobarea Normelor metodologice pentru aplicarea Ordonanţei de urgenţă a Guvernului nr. 31/1997 privind regimul investiţiilor străine în România, publicată în Monitorul Oficial nr. 382 din 29 decembrie 1997.



În sensul ordonanţei de urgenţă, prin investitor străin se înţelege o persoană fizică sau o persoană juridică străină, cu domiciliul sau sediul în străinătate, după caz, care investeşte în România, într-una din formele investiţiei străine (art. 1 alin. 1 din O.U.G. nr. 31/1997).



Investiţia străină în România se poate realiza printr-una din următoarele forme:



a) participarea unui investitor străin cu aport în numerar, constând în valută liber convertibilă, precum şi cu aport în natură, la constituirea capitalului social al unei societăţi comerciale, persoană juridică română, precum şi participarea la majorarea capitalulului social al unei asemenea societăţi comerciale sau, indirect, al uneia dintre filiale acesteia;



b) utilizarea în România de către un investitor străin a sumelor în lei, reprezentând dividende rezultate din investirea anterioară a unei sume în valută liber convertibilă, în scopul majorării capitalului social al investiţiei făcute şi/sau în scopul dezvoltării unei noi investiţii;



c) cumpărarea de către un investitor străin de acţiuni emise de societăţile comerciale, de pe pieţele de capital sau de la Fondul Proprietăţii de Stat, în condiţiile legii, de părţi sociale deţinute de stat la societăţi comerciale privatizabile ori deţinute de persoane fizice sau juridice române la alte societăţi comerciale, precum şi dobândirea, în condiţiile legii, de active aflate în patrimoniul societăţilor comerciale;



d) utilizarea în România de către un investitor străin a sumelor în lei rezultate din comercializarea unor produse importate în condiţiile legii, în scopul efectuării unei investiţii, cel puţin într-una din formele prevăzute la lit. a) şi c);



e) conversia creanţelor, rezultate din exporturi în România sau din credite acordate în părţi sociale ale societăţilor comerciale debitoare sau în acţiuni emise de acestea (art. 1 alin. 2 din O.U.G . nr. 31/1997).



Investiţiile străine se pot realiza, în condiţiile legislaţiei în vigoare, în toate domeniile de activitate (art. 1 alin. 3). Ele beneficiază de tratamentul naţional, în conformitate cu legislaţia română în vigoare şi cu reglementările internaţionale la care România este parte; li se aplică dreptul comun în materie de înfiinţare, organizare şi funcţionare a societăţilor comerciale; pot beneficia în anumite condiţii de facilităţi fiscale.



Investitorii străini au dreptul:

· să participe la conducerea şi la gestionarea investiţiei, potrivit actelor constitutive ale societăţilor comerciale în cauză; 

· să înstrăineze drepturile şi obligaţiile lor contractuale către alţi investitori, români sau străini, prin acte juridice, care pot fi încheiate numai pe teritoriul României; 

· să transfere integral, în orice altă ţară, dividendele sau profiturile nete cuvenite, precum şi sumele rezultate din vânzarea valorilor mobiliare deţinute legal; sumele încasate din dreptul de proprietate intelectuală, cotele ce li se cuvin pentru asistenţă de specialitate, expertize şi alte servicii; sumele obţinute din vânzarea acţiunilor şi părţilor sociale deţinute în urma efectuării de investiţii, precum şi cele rezultate din lichidarea acestor investiţii; sumele obţinute cu titlu de despăgubire;

 



Activitatea de atragere a investitorilor străini şi de promovare a investiţiilor străine în România se realizează de către Agenţia Română de Dezvoltare şi, după caz, de către Fondul Proprietăţii de Stat (art. 16). Investitorii străini pot beneficia de asistenţă de specialitate şi de alte servicii, care se acordă de către Agenţia Română de Dezvoltare, în scopul asigurării unei informări calificate cu privire la posibilităţile de afaceri în România (art. 18 din O.U.G. nr. 31/1997).



Prin Legea nr. 68/1997, publicată în Monitorul Oficial nr. 75 din 29 aprilie 1997, se completează dispoziţiile Ordonanţei de urgenţă privind regimul investiţiilor străine în România nr. 31/1997.



În sensul prevederilor Legii nr. 68/1997, societăţile comerciale cu capital parţial sau integral străin, constituite ca persoane juridice române, pot dobândi oricând, pe durata existenţei acestora, dreptul de proprietate şi alte drepturi reale asupra terenurilor necesare pentru realizarea obiectivului de activitate (art. 301).



Prin Ordonanţa nr. 66/1997 se stabileşte regimul investiţiilor străine în România, realizate prin cumpărarea de titluri de stat.



În sensul acestei ordonanţe, prin investitor străin se înţelege orice persoană fizică sau juridică străină, cu domiciliul sau, după caz, cu sediul în străinătate, care cumpără titluri de stat, emise de către Ministerul Finanţelor (art. 1). 



Potrivit art. 2 "Cumpărarea de titluri de stat, atât de pe piaţa primară, cât şi de pe piaţa secundară, constituie investiţie de portofoliu care este supusă regimului juridic reglementat de prezenta ordonanţă".



Ministerul Finanţelor poate limita capacitatea investitorilor străini de a cumpăra titluri de stat din aceeaşi emisiune. Evidenţa proprietăţii şi a tranzacţiilor cu titluri de stat este efectuată de Banca Naţională a României.



În ceea ce priveşte investiile directe, prin Ordonanţa de urgenţă nr. 92/1997 privind stimularea investiţiilor directe, publicată în Monitorul Oficial nr. 386/1997 se stabileşte regimul juridic general privind garanţiile şi facilităţile de care beneficiază investitorii şi investiţiile directe în România.



Investiţia directă înseamnă, în sensul acestui act normativ, participarea la constituirea sau extinderea unei întreprinderi, în oricare din formele juridice, prevăzute de lege, dobândirea de acţiuni sau de părţi sociale ale unei societăţi comerciale, cu excepţia investiţiilor de portofoliu, precum şi înfiinţarea ori exinderea în România a unei sucursale de către o societate comercială, prin:



- aport financiar, în monedă naţională sau în valută convertibilă;



- aport în natură de bunuri imobile sau/şi bunuri mobile, corporale sau necorporale;



- participarea la creşterea activelor unei întreprinderi, prin orice mod legal de finanţare.



Ordonanţa prevede o serie de garanţii şi facililităţi pentru investitorii nerezidenţi în România.



Potrivit art. 9 alin. 1: "Investitorii nerezidenţi vor avea aceleaşi drepturi şi obligaţii ca şi investitorii români, sub rezerva dispoziţiilor acestui capitol". Aplicarea dispoziţiilor acestui capitol este înlăturată numai în situaţia existenţei unui acord bilateral de promovare şi protejare reciprocă a investiţiilor care conţine reglementări mai favorabile.



În sensul prevederilor ordonanţei, investitorii nerezidenţi în România au dreptul de a transfera în străinătate fără nici un fel de restricţii, după plata impozitelor şi taxelor legale, următoarele venituri, în valută liber convertibilă: dividendele; venitul obţinut în cazul unei asociaţii în participaţiune, precum şi veniturile obţinute din vânzarea acţiunilor sau părţilor sociale; sumele obţinute din lichidarea unei societăţi comerciale; despăgubiri; alte venituri conform formei de realizare a investiţiei. Totodată, ordonanţa dă dreptul investitorilor nerezidenţi în România să aleagă, în situaţia unui litigiu, una din procedurile instituite prin: Legea contenciosului administrativ nr. 29/1990 şi Legea nr. 105/1992 cu privire la reglementarea raporturilor de drept internaţional privat; Convenţia pentru reglementarea diferendelor relative la invetiţii între state şi persoane ale altor state, încheiată la Washington la 18 martie 1965 şi ratificată de România prin Decretul Consiliului de Stat nr. 62/1975, Buletinul Oficial nr. 56 din 7 iunie 1975; Regulamentul de arbitraj UNCITRAL/CNUDCI.



În acelaşi timp, investitorii care realizează investiţii directe beneficiază, potrivit Ordonanţei nr. 92/1997 de o serie de facilităţi vamale şi fiscale, după cum urmează:



- sunt scutite de plata taxelor vamale importul de bunuri mobile corporale sau/şi necorporale, care constituie aport în natură la capitalul social al unei societăţi comerciale, şi importul de echipamente tehnologice - maşini şi utilaje - constituind active amortizabile;



- anumite reduceri ale impozitului pe profit, cu ocazia realizării unei investiţii noi sau în anumite situaţii.



Potrivit art. 17: "Facilităţile acordate prin prezenta ordonanţă de urgenţă nu vor fi modificate timp de 5 ani."

